SL Uradni list Evropske unije C 70/3

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 70/03)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CONWY MUSSELS“

Št. EU: UK-PDO-0005-01304 – 27.1.2015

ZGO ( ) ZOP ( )

1. Ime

„Conwy Mussels“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.7: Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Conwy Mussels“ je ime, uporabljeno za opis užitne klapavice ali Mytilus Edulis, ki naravno raste na školjčnih setviščih v estuariju reke Conwy v Severnem Walesu. „Conwy Mussel“ je divja školjka in ne gojena školjka, nabrana pa je na opredeljenem območju z uporabo tradicionalne metode ročnega nabiranja med sezono nabiranja školjk, ki traja od 1. septembra do 30. aprila.

Školjke „Conwy Mussels“ imajo temno trdo črno ali rjavkasto lupino ovalne oblike, ki je na eni strani koničasta, običajno imajo gladko zunanjost ali pa se je držijo vitičnjaki, odvisno od območja, na katerem so bile školjke nabrane. Na nekaterih lokacijah na rečnem dnu so na primer školjke zakopane v blatu, kar prepreči, da bi se jih oprijeli vitičnjaki, vendar imajo tiste, ki so na peščenem ali skalnatem delu estuarija, dostikrat pripete vitičnjake, saj se lahko na lupino školjke razmeroma zlahka pripnejo.

Školjke so dolge med 4,5 cm in 10 cm. Po dogovoru skupine za razvoj školjk iz reke Conwy (Conwy Mussel Development Group) se vse školjke „Conwy Mussels“ nabirajo vsaj 4,5 cm dolge, pri čemer bi bile takrat vsaj dve leti stare (školjke, gojene na vrvi, in školjke, nabrane s strgačo, se nabirajo mlajše).

Školjke „Conwy Mussels“ so široke, debele in mesnate z visoko vsebnostjo mesa in visokim deležem mesa glede na lupino. Školjke „Conwy Mussels“ so sukulentne in sočne, dobro znane po svoji žvečljivi mesnati teksturi in bogatem slanem okusu. Sveže nabrane školjke „Conwy Mussels“ morajo biti brez vonja.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Školjke „Conwy Mussels“ morajo rasti in biti nabrane z uporabo tradicionalne valižanske metode ročnega nabiranja med sezono nabiranja školjk na opredeljenih območjih estuarija reke Conwy. Sezona nabiranja školjk traja od 1. septembra do 30. aprila.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Vse školjke „Conwy Mussels“ morajo biti očiščene v skladu z uredbami EU. Vse vrečke s školjkami „Conwy Mussels“ se morajo do prodaje hraniti ohlajene pri temperaturi med 1 °C in 5 °C v enoti za čiščenje. Rok uporabnosti za školjke „Conwy Mussels“ je pet dni.

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Opredeljeno območje pomeni območje, ki ima dovoljenje, da se na njem nabirajo školjke „Conwy Mussels“. To dovoljenje se uporablja za del zaliva in estuarija reke Conwy, ki leži pod nivojem visoke vode bibavic po mlaju in ščipu ter ga zamejujejo črte, ki potekajo med točkami A, B in C, določenimi spodaj, in današnjim položajem železniškega mosta čez reko Conwy (zemljepisni koordinati: 53°280′278″ S 003°823′611″ Z), ter nabrežjem reke Conwy.

Zemljepisna širina Zemljepisna dolžina A 53°20′341″ S 003°52′790″ Z B 53°17′461″ S 003°54′949″ Z C 53°16′672″ S 003°53′760″ Z

5. Povezava z geografskim območjem

Zahtevek ZOP za školjke „Conwy Mussels“ temelji na lastnostih edinstvenega proizvoda, katerega posebne značilnosti so:

1. povezava z estuarijem reke Conwy in edinstveno okolje, v katerem školjke „Conwy Mussels“ rastejo in preživijo celo svoje življenje, preden so nabrane;

2. povezava s tradicionalno metodo ročnega pobiranja, ki je tradicionalna metoda pobiranja školjk, ki obstaja le na opredeljenem območju in je spretnost, ki se prenaša iz generacije v generacijo.

Školjke „Conwy Mussels“ so divje školjke, ki rastejo na naravnih školjčnih setviščih v estuariju reke Conwy. Estuarij zagotavlja edinstveni naravni habitat za školjke „Conwy Mussels“; prav na tem opredeljenem območju školjka „Conwy Mussel“ raste in preživi vse svoje življenje, preden je nabrana. Proizvodnja in mešanica planktona, s katerim se školjka hrani, je odvisna od podnebnih razmer, hranil, biološke in mineralne vsebine estuarija reke Conwy. Školjke so precejevalci, hranijo pa se z mikroskopskim planktonom, ki je v vodi. Ne gre za to, da bi bila v estuariju reke Conwy večja količina planktona kot drugod, a na delu so posebni dejavniki zaradi lege školjčišč v estuariju reke Conwy, kar prispeva k dobremu dostopu do vira hrane za školjko „Conwy Mussel“;

— Estuariji so znani po visoki ravni hranil (iz sladke vode) in zato večjem tvorjenju planktona.

— Estuarij reke Conwy je globok. Čeprav globina estuarija niha z bibavico, globina estuarija zagotavlja vodni volumen, ki omogoča zlahka dostopen vir planktona, s katerim se lahko hrani školjka „Conwy Mussel“.

— Globoke vode estuarija reke Conwy ohranjajo vodo vodnega telesa na splošno hladnejšo kot plitvine, morje pa ohranja vode estuarija hladnejše, kot so rečne vode višje v dolini. Za plankton so na splošno ugodnejše hladnejše vode.

— Školjka „Conwy Mussel“ je vedno pod vodo in ni nikoli izpostavljena vremenskim vplivom. Zato ima stalno dobavo hrane in se lahko neprekinjeno hrani.

— Školjčišča „Conwy Mussel“ se naravno oblikujejo in so tam, kjer je naravna mešanica visokokakovostne slane in sladke rečne vode, kar spodbuja nastanek različnih populacij planktona.

— Školjčišča sov bibavičnih vodah estuarija, ki zagotavlja dober vodni tok. Dober vodni pretok preko školjčišč omogoča, da so školjke izpostavljene viru hrane ter se hitreje in pogosteje hranijo.

— Ker se nabiranje školjk na školjčiščih opravlja trajnostno, niso prelovljena oziroma se na njih ne opravlja intenzivno nabiranje, zato je manj tekmovanja za hrano.

Dostopnost vira hrane prispeva k temu, da so školjke „Conwy Mussels“ velike (dolžina: med 4,5 cm in 10 cm), z visoko vsebnostjo mesa (okrog 45 %–55 %) in visokim deležem mesa glede na lupino (približno v razmerju 3:5). Poleg tega starost školjke in trajnostna metoda ročnega nabiranja z grebljico prispevata k temu, da zrastejo tako velike, saj so pri nabiranju stare najmanj dve leti. Ročno nabrane školjke s pomočjo grebljice, ki so manjše od 4,5 cm, namreč padejo skozi zobe grebljice.

Kakovost reke Conwy redno spremlja Evropska agencija za okolje, reka pa je priznana kot ena od najčistejših rek v Evropi in je kot taka bila skozi čas predmet številnih, ciljno usmerjenih ekoloških raziskav. Zelo dobra kakovost vode vzdolž cele reke in njenega porečja je taka zaradi več dejavnikov:

— Na območju ni nobene industrije. V primerjavi z večjimi mesti so tam avtomobilski izpuhi in industrijski odpadni plini minimalni, tako da je kakovost vode veliko višja kot v rekah, ki tečejo skozi večja mesta.

— Vrsta kmetovanja, ki se izvaja na rečnih obrežjih je predvsem okolju prijazno kmetovanje. Tako so na nabrežjih varovalni pasovi, ki zmanjšujejo vnose fosfatov in nitratov iz intenzivnega kmetovanja. Poleg tega so v sosedstvu reke Conwy velika gozdna območja, ki se uporabljajo predvsem za potrebe gozdarstva, kar spet deluje kot varovalni pas in zmanjšuje vnos onesnaževal iz bližnjih območij v reko.

— V estuariju skoraj ni ribolova. Estuarij reke Conwy ni prometno pristanišče in tam skoraj ne plujejo velike ladje, kar pomeni, da školjčišč ne zmoti človekovo delovanje. V estuariju razen nabiranja školjk ni nabiranja s strgačo ali komercialnega ribolova, tako da take dejavnosti ne ogrožajo školjčišč.

Estuarij reke Conwy se konča v morju. Prav v tem okolju, kjer se slana voda naravno meša s sladko vodo iz reke Conwy (vzdolž okrog 800 metrov), raste školjka „Conwy Mussel“. Zaradi globine estuarija voda kroži in se z bibavico obnavlja. Globina estuarija se z bibavico spreminja, večino školjčišč pa prekriva vsaj okrog 9 m do 15 m vode. Mešanica slane vode iz morja in sladke vode iz zgornjega dela doline reke Conwy ter dejstvo, da školjke vedno rastejo v globoki vodi (in da se ne izsušijo z izpostavljenostjo oseki)skupaj prispevata k njihovemu edinstvenemu sukulentnemu in sočnemu okusu.

Značilnosti školjke „Conwy Mussel“ so povezane z območjem na podlagi lokalne tradicije ročnega nabiranja školjk z grebljico (ali nabiranja), ki je edinstveno na območju in je spretnost, ki se prenaša iz generacije v generacijo. Školjke „Conwy Mussel“ se nabirajo izključno v sezoni od 1. septembra do 30. aprila. Ribiči, ki nabirajo školjke „Conwy Mussel“, uporabljajo čolne, ki so majhni in plitki; tradicionalno se uporabljajo za nabiranje školjk; tak čoln, imenovan „dory“, upravlja ena sama oseba. Ribiči uporabljajo tradicionalno metodo nabiranja, ki zahteva spretnost in znanje: školjke se iz tega malega čolna ročno nabirajo z dna estuarija z grebljicami iz borovine. Ročno nabiranje školjk zahteva izkušnje in spretnost. Štiri družine obvladajo uporabo tradicionalnih metod nabiranja školjk v Conwyju, to spretnost, ki je stara že več kot 150 let, pa sta si predali dve generaciji teh štirih družin. Za priučitev teh spretnosti bi potrebovali pet do šest sezon. Ročno nabiranje je metoda nabiranja, ki je tradicionalna, trajnostna in okolju prijazna, pri čemer zagotavlja, da se školjčišča ohranjajo za prihodnje generacije. Nabirajo se le velike školjke, saj školjke, ki so manjše od 4,5 cm, padejo skozi jeklene zobe grebljice, da lahko rastejo in zorijo za naslednjo sezono. Poleg tega je ročno nabiranje „obzirnejše“ do školjčišč, kar omogoča, da si hitreje opomorejo med nelovno dobo.

Sloves imena „Conwy Mussel“ kot kakovostnega proizvoda se je razvil s trdim delom skupine za razvoj školjk iz reke Conwy. Školjke „Conwy Mussels“ so dobro uveljavljene, živilska industrija v Združenem kraljestvu in po svetu pa jih dobro pozna. Školjke „Conwy Mussels“ uporabljajo mnogi vrhunski kuharji in so redna sestavina na njihovih jedilnikih. Mnogi znani gastronomi in agroživilska podjetja dajejo prednost tem školjkam pred drugimi.

Sklic na objavo specifikacije

(drugi pododstavek člena 6(1) te uredbe)

https://www.gov.uk/government/publications/protected-food-name-conwy-mussels-pdo

(1) UL L 343, 14.12.2012, str. 1.